32005R0794
L 134/6
JURNALUL OFÍCIAL AL UNIUNII EUROPENE
REGULAMENTUL (CE) NR. 794/2005 AL COMISIEI
din 26 mai 2005
de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 litera (c) și articolul 155,
întrucât:
(1)
Articolul 10 din Regulamentul (CE) nr. 1973/2004 al Comisiei (2) prevede măsuri tranzitorii pentru stabilirea listei cu soiurile selecționate eligibile pentru prima specială de calitate pentru grâul dur pentru anul 2005. Experiența arată că, în anumite state membre, se justifică aplicarea măsurilor tranzitorii prevăzute la alineatul (2) din respectivul articol și în 2006.
(2)
Articolul 15 alineatul (1) al doilea paragraf din Regulamentul (CE) nr. 1973/2004 prevede, prin derogare de la primul paragraf al respectivului alineat, posibilitatea statelor membre de a permite, într-o livadă de pomi cu fructe cu coajă lemnoasă, prezența unor pomi care produc alte fructe decât cele cu coajă lemnoasă, cu condiția ca numărul acestora să nu fie mai mare de 10 % din numărul minim de pomi producători pe hectar stabilit la alineatul (3) al respectivului articol. Aplicarea acestei dispoziții a dat naștere unor interpretări diferite. În consecință, ar trebui să se clarifice domeniul de aplicare a respectivei dispoziții, ținându-se seama de specificitatea livezilor de pomi cu fructe cu coajă lemnoasă din statele membre, precizându-se că limita de 10 % menționată anterior se aplică fie numărului minim de pomi producători pe hectar, fie numărului de pomi care produc fructe cu coajă lemnoasă plantați efectiv în livada în cauză.
(3)
Prin urmare, Regulamentul (CE) nr. 1973/2004 ar trebui modificat în consecință.
(4)
Deoarece Regulamentul (CE) nr. 1973/2004 se aplică de la 1 ianuarie 2005, ar trebui ca modificarea în cauză să se aplice de la aceeași dată.
(5)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 1973/2004 se modifică după cum urmează:
1.
La articolul 10, se adaugă următorul alineat:
„(4) Statele membre pot decide să stabilească lista cu soiurile selecționate eligibile pentru prima specială de calitate pentru grâul dur pentru anul 2006 în conformitate cu procedura prevăzută la alineatul (2) până la 1 octombrie 2005, în ceea ce privește soiurile de iarnă, și până la 31 decembrie 2005, în ceea ce privește soiurile de primăvară.”
2.
La articolul 15 alineatul (1), al doilea paragraf se înlocuiește cu următorul text:
„Prin derogare de la primul paragraf și fără a se aduce atingere alineatului (4), statele membre pot permite prezența într-o livadă de pomi care produc alte fructe decât fructe cu coajă lemnoasă, cu condiția ca numărul acestora să nu fie mai mare de 10 % din numărul minim de pomi stabilit la alineatul (3) sau din numărul de pomi producători de fructe cu coajă lemnoasă plantați efectiv pe hectar de livadă, la alegerea statului membru. Pe de altă parte, statele membre pot permite prezența castanilor în cazul în care se respectă numărul de pomi stabilit la alineatul (3) în ceea ce privește pomii cu fructe cu coajă lemnoasă eligibili.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Articolul 1 alineatul (2) se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2005.